Helpende Hand vereer eerste groep tuisversorgers | Maroela Media
Hannes Noëth, Helpende Hand se uitvoerende direkteur, spreek die tuisversorgers toe. (Foto: Reint Dykema)
Solidariteit Helpende Hand het Saterdag sy eerste groep vroue wat as geakkrediteerde tuisversorgers opgelei is, vereer.
Altesaam 17 studente het vanjaar Helpende Hand se tuisversorgingsopleidingsprogram in Bloemfontein en Pretoria suksesvol voltooi en hul eksamens geslaag. Dié tuisversorgingskursus is die eerste van sy soort en is in Maart vanjaar bekendgestel.
"Helpende Hand wil graag die studente vir hierdie wonderlike prestasie, asook hul deursettingsvermoë gedurende die ses maande wat hulle die opleiding voltooi het, vereer," het Hannes Noëth, Helpende Hand se uitvoerende direkteur, by die geleentheid in Pretoria gesê.
Volgens Noëth het daar oor die afgelope paar jaar 'n groeiende behoefte aan Afrikaanse tuisversorgers ontstaan, vandaar het die tuisversorgingsopleidingsprogram tot verwesenliking gekom.
"Baie Afrikaanse bejaardes vra na versorgers wat in hulle eie taal met hulle kan praat en hulle kan versorg. Dit is enersyds nie altyd prakties of bekostigbaar om in 'n ouetehuis te gaan bly nie, en andersyds is daar ook 'n groeiende behoefte onder jonger Afrikaanse mense om versorgers te word.
"'n Mens besef eers die waarde van die professie wat ons vandag vereer die dag wat jy dit nodig het. 'n Mens het 'n versorger nodig wanneer gewone dinge nie meer gewoon is nie – van badkamer toe gaan tot eet. Vandag kry julle erkenning vir dit wat deel van julle roeping is, en ons is trots om te sê dat julle dienste reeds hoog in aanvraag is. Die sertifikaat is nie net 'n stuk papier nie – dit is geakkrediteer, goed vir julle menswees, en dit is bowenal deel van julle roeping," het hy gesê.
Die groep van 17 studente wat vereer is saam met die betrokkenes wat die tuisversorgingskursus moontlik gemaak het. (Foto: Reint Dykema)
Die volgende groep studente kan nou vir die volgende kursus wat in Februarie afskop, aansoek doen. Die opleiding sal volgende in jaar Pretoria, Bloemfontein, Naboomspruit, Krugersdorp, Port Elizabeth en die Paarl aangebied word.
Daar is 'n beperkte aantal rentevrye studielenings wat aan die hand van bepaalde kriteria toegeken word, beskikbaar. Kandidate sal 'n streng keuringsproses ondergaan om hiervoor te kwalifiseer.
Die publiek word ook aangemoedig om 'n tuisversorgingstudent te borg.
"Deur een student vir die kursus te borg voorsien die publiek iemand van 'n tersiêre kwalifikasie en 'n werk. 'n Mens weet ook 'n bejaarde of gestremde persoon kan teen 'n bekostigbare prys in Afrikaans deur 'n goed opgeleide persoon versorg word, en 'n gesin het ook gemoedsrus omdat hulle weet dat hul geliefde goed versorg word."